שלגיה ושבעת הגמדים (אנימה)

שלגיה ושבעת הגמדים (באנגלית: The Legend of Snow White, ביפנית: 白雪姫の伝説) היא סדרת אנימה יפנית בת 52 פרקים שהופקה לטלוויזיה בשנת 1991 בהשראת הספר שלגיה ושבעת הגמדים מאת האחים גרים. בישראל הסדרה שודרה בטלוויזיה החינוכית ב-1998 ובשידורים חוזרים לאורך השנים. כיום הסדרה משודרת בערוץ ג'וניור.

פניה של שלגיה מזכירים את הפנים של אותה נערה בסרט הראשון בצבע של דיסני שלגיה שבעת הגמדים, ושמותיהם של שישה מתוך שבעת הגמדים (חוץ מזללני) קרואים על שמם של הגמדים של דיסני.

עלילת הסדרה
לאחר מות אמה של שלגיה, נושא אביה המלך קונרד אישה יפת מראה אך רעת לב בשם קריסטל. כשהמלך יוצא למלחמה, המלכה הופכת לשליטה הבלעדית של ממלכת העמק הירוק, ועם השנים מפתחת קנאה לשלגיה. 

כששלגיה מתבגרת, היא פוגשת בנסיך ריצ'רד יפה התואר, והשניים מתאהבים, אך המלכה הקנאית אוסרת על שלגיה לצאת מהבית, ואף שולחת אותה מאוחר יותר בעתיד יחד עם הצייד טנסון, כדי שיהרוג את שלגיה ויביא לה את ליבה. 

הצייד עומד להרוג את שלגיה, אך לא מסוגל לבצע את ציוויה של המלכה, ומציל את שלגיה, ודורש ממנה לברוח רחוק כמה שיותר. שלגיה בורחת אל תוך היער, והולכת שם לאיבוד. שבעת הגמדים מוצאים אותה, וביניהם לבין שלגיה נרקמת חברות מופלאה, ושלגיה מתגוררת אצלם. שלגיה עוברת הרפתקאות רבות יחד עם הגמדים וככל שהסדרה מתפתחת, הם פוגשים עוד ועוד דמויות וחברים חדשים אשר מלווים אותם בהמשך ויחד עושים הכל כדי להגן על שלגיה. 

לאורך הסדרה מנסה הנסיך ריצ'רד להגיע שוב אל שלגיה אהובתו, ואילו המלכה בינתיים יוצאת מגדרה על מנת להשליט טרור על היער הקסום ועל הממלכה כולה, וכן מנסה להרוג את שלגיה בדרכים שונות. היא מחליטה כי לא די לה בלהרוג את שלגיה כדי להיות היפה בבנות כל הארץ, אלא שברצונה אף להשתלט על גופה של שלגיה ובכך ליטול לידה את יופייה. היא כמעט מצליחה לעשות כן לקראת סוף הסדרה כאשר היא רוצחת את שלגיה בעזרת התפוח המורעל ובסופו של דבר מביסים הנסיך, הגמדים וכל ידידיהם את המלכה המרושעת ומשחררים מתוכה שד מרושע, והמלכה חודלת ממעשיה המרושעים, והופכת להיות טובת לב, כפי שהייתה לפני שנים רבות. שלגיה גם כן שבה לחיים, מתאחדת עם הנסיך ועם כל חבריה.

הדמויות 
 שלגיה (עינת גליקסמן) – הדמות הראשית בסדרה.
 דוק (איציק סיידוף) – המנהיג הזקן של הגמדים.
 עליזי (אסתי ברעד פורים) – הגמד הצעיר ביותר.
 ביישני (דני בסן) – גמד ביישן ועסוק מאוד.
 ישנוני (דני בסן) – גמד מזוקן ועייף. למשך מספר פרקים יצא למסע התבגרות, כאשר נתנו לשלגיה להיות לו בת לוויה. 
 אפצ'י (חן חגי) - גמד מצונן. חובב בעלי חיים. לימד את חיותיה של שלגיה כישוף שיגרום לה בפועל להבין את שפת החיות, אך בפועל הפך את שלגיה לארנבת. 
 רטנוני (יורם יוספסברג) – גמד כעסן ופסימי.
 זללני (אבי יפה) – גמד טבח האחראי על האוכל.
 הנסיך ריצ'רד (אבי יפה) – נסיך, חבר של שלגיה. בהמשך, ביקש מאביו להכתירו לאביר על מנת להגן על שלגיה ולהגשים את החלום הנבואי שלו. 
 המלכה קריסטל (איריס זינגר) – הרעה של הסדרה, מקנאה ביופייה של שלגיה, בסוף הסדרה הפכה למלכה יפה וטובה.
 מולי (רותי הולצמן) - המשרתת הנאמנה של שלגיה. בהמשך המלכה גרשה אותה, וכאשר שלגיה פוגשת בה שנית היא נהיתה עיוורת. 
 טנסון הצייד (יורם יוספסברג) - צייד טוב לב העוזר לשלגיה והגמדים.
 שון (ירון דגן) - שדון צעיר וחבר של שלגיה.
 ראי הקסמים (איציק סיידוף) - הראי של קריסטל; לכאורה רואה-כל, אך מסוגל לומר רק את האמת ורק את מה שהוא רואה בבירור ואף ביכולתו לחזות את העתיד. בפועל היה כלוא בא שדון.
 טובי הכלב, כיס החתול, וקוקו היונה (איריס זינגר, אביטל פסטרנק ורותי הולצמן בהתאמה) - חיות המחמד של שלגיה.
 העטלף - העטלף של קריסטל.
 המספר (דני בסן) - מספר את הסיפור של שלגיה ושבעת הגמדים.
 המלך קונרד (יורם יוספסברג) - אביה של שלגיה, לאחר מות אשתו נשא לאישה את קריסטל.

קישורים חיצוניים 

סדרות אנימה
סדרות אנימה משנות ה-1990
הטלוויזיה החינוכית הישראלית - תוכניות רכש